Mai mulți români au postat anunțuri pe site-urile de vânzări online, în care le promit cumpărătorilor „cenușă de la Catedrala Notre-Dame din Paris”. Edificiul, un simbol al Franței și al creștinătății, a ars timp de 16 ore, luni seara, după ce în zona în care se efectuau lucrări de renovare a izbucnit un incendiu violent.

Acoperișul Catedralei Notre-Dame a fost carbonizat, iar o turlă s-a prăbușit, însă în ciuda flăcărilor greu de stins, pompierii au reușit să salveze obiectele de artă din interiorul bisericii, dar și structura catedralei.

Potrivit Profit.ro, pe site-urile de vânzări din România au început să se îmulțească anunțurile în care se vinde „cenușă de la Notre-Dame”, la prețuri de câteva sute de lei.

„Vând cenușă adusă de la catedrala Notre-Dame din Paris. E bună pentru colecție. Nu fac schimburi” - așa sună unul dintre anunțurile apărute pe un site specializat din România.